། ནགས་ཚལ་ཀུན་ཏུ་དགའ་བའི་གཏམ། བླ་མ་དང་དཀོན་མཆོག་གསུམ་ལ་ཕྱག་འཚལ་ལོ། །གང་སྐུའི་ནགས་འདབས་ཞི་བའི་མེ་ཏོག་གསར་པ་ཅན། །ཐུགས་རྗེས་བསིལ་བའི་ཟླ་འོད་དང་བཅས་ཉམས་དགའ་བ། །ཡུན་རིང་དུབ་པའི་སྐྱེ་བོ་ངལ་གསོའི་སྨན་གཅིག་པུ། །སྔོན་མེད་ནགས་ཚལ་རྨད་དུ་བྱུང་ལ་ཕྱག་འཚལ་ལོ། །སྲིད་པའི་གྲོང་ལ་བདག་གི་ཡིད་སྐྱོ་ནས། །ཞི་བའི་ནགས་འདབས་བསྟེན་པའི་གཏམ་འདི་ནི། །སྙིང་ནས་ཆོས་ཀྱི་ལམ་ལ་འབད་པའི་རིགས། །སེམས་ཀྱིས་སེམས་ལ་ནང་དུ་ཕྲིན་འདི་ཞུ། །ཚེ་འདི་མི་རྟག་མྱུར་དུ་འཇིགས་འགྱུར་ཞིང་། ། གཅེས་པར་གསོས་པའི་ལུས་ཀྱང་བཞག་ནས་ནི། །ཆ་མེད་ཡུལ་དུ་གཅིག་པུར་འགྲོ་དགོས་པས། །འདི་དོན་མཐོང་ནས་ད་ནི་ནགས་སུ་འགྲོ། །གང་གིས་གཡེངས་ན་ཐར་པའི་ལམ་སྟོར་ཞིང་། །འཁོར་བའི་སྡུག་བསྔལ་འཕེལ་བའི་རྒྱུ་གཅིག་པུ། །རྣམ་པར་རྟོག་པའི་རིམས་ནད་འདི་མཐོང་ནས། །སྐྱེ་མེད་ཞི་བའི་ནགས་འདབས་བསྟེན་དུ་འགྲོ། །འདུ་འཛིའི་གྲོང་ཁྱེར་འདོད་པའི་མེ་འོབས་ཅན། ། སྲིད་པའི་རིམས་ནད་དྲག་པོས་རབ་གཟིར་ནས། །སླར་ཡང་སྲིད་པའི་གཅོང་རོང་འཁྱམས་གྱུར་པ། །འདི་དོན་མཐོང་ནས་ད་ནི་ནགས་སུ་འགྲོ། །སྲིད་པའི་སེམས་ཅན་ཉོན་མོངས་ཀྱིས་གཙེས་པ། །གཟུང་འཛིན་འཇིགས་ཆེན་འཆིང་བས་བཅིངས་པ་ཀུན། །ཕ་མར་མ་གྱུར་མེད་པས་དེ་ཡི་ཕྱིར། །འགྲོ་སྒྲོལ་སླད་དུ་ངེས་པར་ནགས་སུ་འགྲོ། །འདི་ལྟར་ཕྱི་རོལ་ཡུལ་ལ་ཕར་བལྟས་པས། །གང་ཡང་མི་རྟག་ནམ་ཡང་ཡིད་བརྟན་མེད། །སྟོན་ཀའི་སྤྲིན་ལྟར་གཡོ་བ་མཐོང་ནས་ནི། །ཞི་བའི་ནགས་སུ་སྙིང་ནས་ངེས་པར་འགྲོ། །གནའ་དུས་བཟང་པོའི་ཉི་མ་ནུབ་གྱུར་ཅིང་། །དེང་སང་སྐྱེ་བོ་ངན་པའི་ཟླ་ཤར་བས། །སྡིག་སྤྱོད་བདུད་སྡེའི་མུན་པས་ཕྱོགས་རྣམས་ཁྱབ། །འདི་དོན་མཐོང་ནས་ད་ནི་ནགས་སུ་འགྲོ། །སྐྱེ་བོ་རྣམས་ཀྱང་ཤིན་ཏུ་བསྟེན་དཀའ་སྟེ། །ལེགས་ན་མི་འདྲེན་ཉེས་ན་རྒྱུན་ཏུ་འདྲེན། །ཅུང་ཟད་ཙམ་ལའང་རྣམ་འགྱུར་སྣ་ཚོགས་འབྱིན། །ཇི་ལྟར་བྱས་ཀྱང་མགུ་བར་མི་འགྱུར་གྱི། །ད་ནི་མི་སྡོད་ནགས་ཀྱི་ནང་དུ་འགྲོ། །རང་གི་སེམས་ཀྱིས་རང་སེམས་མ་ཟིན་ན། །གཞན་གྱིས་སེམས་འཛིན་ཁ་ལོ་མི་བསྒྱུར་གྱི། །རང་གི་སེམས་ལ་གྲོས་ཆེན་གདབ་པའི་ཕྱིར། །མི་སྡོད་ནགས་ཀྱི་ནང་དུ་ངེས་པར་འགྲོ། །བྱིས་དང་འགྲོགས་ན་དགེ་བ་འགྲིབ་འགྱུར་ཞིང་། །མི་དགེ་བ་ཞིག་ཅེས་ཀྱང་ངེས་པར་འབྱུང་། །བདག་ནི་དགེ་བ་འབའ་ཞིག་སྤྱོད་པའི་ཕྱིར། །དེ་རིང་ཉིད་ནས་ངེས་པར་ནགས་སུ་འགྲོ། །དེང་སང་སྐྱེ་བོ་རྣམས་དང་འགྲོགས་པ་ན། །ཡུད་ཙམ་ཉིད་ལ་བཤེས་སུ་འཛིན་བྱེད་ཅིང་། །སྐད་ཅིག་ཙམ་གྱིས་དགྲ་བཞིན་ཟུངས་མི་ཐུབ། །དེས་ན་མི་སྡོད་ནགས་ཀྱི་ནང་དུ་འགྲོ། །ཀྱེ་མ་དེང་སང་ཐུབ་པའི་བསྟན་པ་ཡང། །ནུབ་རིའི་རྩེ་མོར་ནུབ་ལ་ཉེ་བར་གྱུར། །འདི་ཉིད་ནུབ་ན་དམ་ཆོས་སེང་གེའི་སྒྲ། །ཕྱིན་ཆད་འབྱུང་བ་མེད་ཀྱི་ནགས་སུ་འགྲོ། །ལེགས་པར་བཤད་ན་དོན་དུ་གཉེར་བ་མེད། །ཉེས་པར་བཤད་ན་དམ་པའི་ཆོས་དང་འགལ། །རྒྱལ་བས་སེམས་ཅན་མགུ་བྱ་མ་གཏོགས་པ། །ཐབས་གཞན་མེད་ཅེས་གསུངས་པ་དེ་བཟུང་ནས། །ཆོས་ལམ་བཤད་ན་ཀུན་གྱིས་དགྲ་བཞིན་བརྙས། །ཅི་སྟེ་ཆོས་མིན་བཤད་ན་དེང་སང་དུས། །སེམས་ཅན་མགུ་ཡང་ངན་སོང་རྒྱུར་འགྱུར་བས། །ཇི་ལྟར་བགྱིད་པ་བདག་གིས་མ་འཚལ་བས། །དེ་དོན་མཐོང་ནས་སེམས་ཅན་དོན་སྒྲུབ་ཕྱིར། །མི་སྡོད་མི་སྡོད་ད་ནི་ནགས་སུ་འགྲོ། །དུལ་བའི་ལུས་མཛེས་བསླབ་གསུམ་འདབ་གཤོག་ཅན། །ཐོས་བསམ་པདྨོའི་མཚོར་འཇུག་སྐྱེས་བུ་ཡང་། །ནོར་མེད་ཚེ་ན་ཀུན་གྱིས་བརྙས་ཤིང་འདོར། །ཆོས་མིན་སྡིག་སྤྱོད་འབྱོར་རྣམས་ལྷ་བཞིན་བཀུར། །དམ་པ་བས་ཀྱང་བླུན་པོ་བྲིན་པའི་དུས། །དིང་སང་དུས་འདི་མཐོང་ནས་ནགས་སུ་འགྲོ། །གང་ལ་བལྟས་ཀྱང་དངོས་པོའི་རྩོལ་བ་ལས། །ཆོས་ལམ་སྒྲུབ་པ་ཉིན་མོའི་སྐར་མ་ཙམ། །འདི་དོན་མཐོང་ནས་དམ་ཆོས་སྒྲུབ་པའི་ཕྱིར། །ད་ནི་མི་སྡོད་ནགས་ཀྱི་ནང་དུ་འགྲོ། །གང་དུ་བསམས་ཀྱང་འདུ་འཛི་གཉེར་བ་ལས། །ཆོས་བཞིན་སྐྱོང་བ་བརྒྱ་ལམ་རེས་འགའ་ཙམ། །ཆོས་བཞིན་སྤྱོད་ལ་བརྙས་ཤིང་ཁྱད་དུ་གསོད། །དེས་ཀྱང་མི་སྡོད་ནགས་ཀྱི་ནང་དུ་འགྲོ། །རང་གིས་རང་ལ་ནང་དུ་བལྟས་པས་ཀྱང་། །ཉིན་མཚན་མི་སྡོད་ཚེ་འདི་མྱུར་དུ་འཇིག།ལེ་ལོས་དུས་ཀུན་དགེ་བའི་ཕྱོགས་བཅོམ་ཞིང་། །ཅུང་ཟད་ཙམ་ཡང་སེམས་འདི་མི་གནས་པའི། །དོན་འདི་མཐོང་ནས་ད་ནི་ནགས་སུ་འགྲོ། །བསྟོད་ན་དགའ་ཞིང་སྨད་ན་མི་དགའ་སོགས། །འཇིག་རྟེན་ཆོས་བརྒྱད་འདི་ལ་གཡེངས་བས་ན། །ཆོས་བཞིན་སྤྱད་ཀྱང་ཚེ་འདིའི་དབང་དུ་སོང་། །ད་ནི་མི་སྡོད་ནགས་ཀྱི་ནང་དུ་འགྲོ། ཁ་སོང་ཕན་ཆད་དགའ་བདེ་སྤྱད་པ་ཡི། །ལོངས་སྤྱོད་དེ་ཀུན་མདང་སུམ་རྨི་ལམ་བཞིན། །ཐེངས་འགའ་དྲན་པའི་ཡུལ་དུ་གྱུར་ན་ཡང་། །སྙིང་པོ་མེད་པར་མཐོང་ནས་ནགས་སུ་འགྲོ། །འདོད་པ་རྣམས་ནི་མྱང་ཡང་ཆོག་ཤེས་མེད། །བདག་ཉིད་སྐྱེས་ནས་ད་ལྟའི་བར་དག་ཏུ། །བདེ་བར་སྤྱད་པ་ཅི་ཙམ་མྱོང་གྱུར་ཀྱང་། །སླར་ཡང་མི་ཚིམ་འདོད་ལ་སེམས་ཆགས་པ། །འདི་འདྲས་ཚེ་འདིའི་བདེ་བ་མི་འགྲུབ་ནའང་། །ཚེ་རབས་ཀུན་ཏུ་ཕན་པ་སྒྲུབ་འདོད་པའི། །མྱ་ངན་འདས་པ་བདག་གིས་ཇི་ལྟར་ཐོབ། །ད་ནི་འདོད་པའི་ལམ་ཡང་དེས་ཆོག་གི། །སྙིང་ཁྱོད་དེ་རིང་ཉིད་ནས་ཆེར་གྱིས་ལ། །འདོད་པ་སྤོངས་ལ་ནགས་ཀྱི་ནང་དུ་སོང་། །ཇི་ལྟར་བསམས་ཀྱང་ཕན་པ་མི་གདའ་བས། །རང་གི་སེམས་ལ་བལྟ་བ་གོམས་པའི་ཕྱིར། །དེ་རིང་ཉིད་ནས་ནགས་ཀྱི་ནང་དག་ཏུ། །སེམས་ཁྱོད་གཏན་གྱི་བདེ་བ་སྒྲུབ་ཏུ་སོང་། །བདག་ནི་མལ་གྱི་ཐ་མ་དེར་འདུག་ནས། །ཐམས་ཅད་བོར་ནས་གཅིག་པུར་འགྲོ་དགོས་པ། །རིང་པོར་མི་ཐོགས་ངེས་པར་འབྱུང་འགྱུར་གྱི། །ད་ལྟ་ཉིད་དུ་ནགས་ཀྱི་ནང་དུ་སོང་། །དེང་སང་དུས་འདི་ཤིན་ཏུ་སྙིགས་པས་ན། །བདག་འདྲའི་བཤད་ཀྱང་གཞན་ལ་ཕན་པ་མེད། །མ་འོངས་བསྐལ་པར་ཕན་པའི་སྨོན་ལམ་འདེབས། །དེས་ན་མི་སྡོད་ནགས་སུ་སྒོམ་དུ་འགྲོ།རང་ལའང་མི་ཕན་གཞན་ལའང་མི་ཕན་པའི། །དོན་འདི་ཐོངས་ལ་སེམས་ཁྱོད་དེ་རིང་ཉིད། །ངེས་པར་རང་ལ་ཕན་པ་སྒྲུབ་པའི་ཕྱིར། །ནགས་སུ་སེམས་ཉིད་དོན་ལ་སྒོམ་དུ་སོང་། །ཕྱིས་ནས་གཞན་ཕན་འབྱུང་བའི་གནས་ཐོབ་དུས། །རང་དོན་སྐད་ཅིག་ཙམ་ཡང་མི་སེམས་པས། །གཞན་དོན་དུང་ཕྱུར་མང་པོར་རབ་སྒྲུབ་པའི། །སྨོན་ལམ་བཟང་པོ་སྙིང་ནས་ངེས་པར་འདེབས། །ད་ལྟ་སྙིང་ལ་སེམས་ཤིག་ཡོད་གྱུར་ན། །མ་སྡོད་ནགས་ཀྱི་ནང་དུ་སྒོམ་དུ་སོང་། །བདག་ལས་དམན་པས་ཐོས་པར་མཛད་པ་དང་། །ལྷག་པར་སངས་རྒྱས་བསྟན་པ་འཛིན་པའི་ཕྱིར། །བསྟན་པའི་སྙིང་པོ་འཆད་ཉན་གཙོ་བོར་མཛོད། །དེས་ནི་ཐུབ་པའི་བསྟན་པ་རྒྱས་པ་དང་། །རང་གི་སེམས་ལ་བློ་གྲོས་འཕེལ་བར་གྱུར། །གང་ལ་བསམས་ཀྱང་མི་རྟག་སྙིང་པོ་མེད། །འདུས་བྱས་དངོས་པོ་བཟང་ཡང་ངེས་པར་འཇིག།འདི་དོན་མཐོང་ནས་འཇིག་མེད་སྙིང་པོའི་དོན། །བསླུ་མེད་སེམས་ཀྱི་དམ་པ་འཚོལ་དུ་འགྲོ། །ཐུབ་པས་ཆོས་ཀྱི་ཕུང་པོ་ཇི་སྙེད་གསུངས། །དེ་ཀུན་དོན་ཡང་འདོད་པ་སྤོང་པ་དང་། །ཞི་བའི་དོན་ལ་མཉམ་པར་འཇོག་པ་ལས། །གཞན་ནི་གསུངས་པ་མེད་ཀྱི་སེམས་ཁྱོད་ཀྱིས། །འཆི་བ་སོམས་ལ་ངེས་པར་ནགས སུ་སོང་། །ནགས་ནི་རྒྱལ་བ་རྣམས་ཀྱིས་ཀུན་ནས་བསྔགས། །འདོད་པ་ཆུང་ཞིང་ཆོག་ཤེས་ལྡན་པ་ཡི། །སྐྱེ་བོ་རྣམས་ཀྱང་ནགས་སུ་གནས་པར་མཛད། །ད་ལྟ་རྟོག་པ་མི་བརྟན་དུས་འདི་ན། །སེམས་ནི་ནང་དུ་འཇོག་པ་གཙོ་བོ་སྟེ། །དེ་ཡང་མང་པོའི་དབུས་སུ་ཡུལ་ལ་འཕྲོ། །སྐད་ཅིག་ཙམ་ཡང་གནས་པ་མ་ལགས་ཤིང་། །ལེགས་པར་བསྲུངས་ཀྱང་ཉོན་མོངས་རྗེས་སུ་འབྲང་། །དེས་ཀྱང་མ་སྡོད་ནགས་སུ་སྒོམ་དུ་འགྲོ། །ཆོས་རྣམས་རང་བཞིན་གོ་ཡང་དྲན་པ་ཡི། །ཡུལ་དུ་ལུས་ན་དེ་ལ་ཕན་པ་མེད། །ཆོས་ཀྱི་རང་བཞིན་བློ་ལ་གོམས་པའི་ཕྱིར། །མི་སྡོད་ནགས་ཀྱི་ནང་དུ་འགྲོ་དགོས་སོ། །ནགས་ནི་རྣམ་གཡེང་འདུ་འཛི་ངང་གིས་ཆུང་། །འཇིགས་དང་འཚེ་བའི་སྡུག་བསྔལ་ཀུན་དང་བྲལ། །མཐོ་རིས་གྲོང་གི་དགའ་བས་ཆེས་ལྷག་པའི། །ཞི་བའི་ནགས་སུ་དེ་རིང་སྤྲོ་བར་མཛོད། །ཀྱེ་མ་སེམས་ཁྱོད་ནགས་ཀྱི་ཡོན་ཏན་ཉོན། །རྒྱལ་བ་མཆོད་འོས་རིན་ཆེན་ལྗོན་ཤིང་རྣམས། །འབྲས་བུ་དུད་ནས་ནགས་ན་ལེགས་པར་འཁྲུངས། །
ལོ་མ་མེ་ཏོག་དྲི་ཞིམ་ཁ་ཕྱེ་ཞིང་། །སྤོས་ཀྱི་བསུང་དང་བསིལ་བུའི་ངད་ཀྱང་ལྡང་། །ཕུ་ཆུའི་རྫ་རྔ་སྙན་པའི་སྒྲ་འབྱིན་ཞིང་། །ཟླ་བ་བསིལ་བས་ཁྱབ་པའི་སྐེད་ངོས་ནི། །ཆུ་འཛིན་སྟུག་པོའི་གོས་ཀྱིས་གཡོགས་པར་གྱུར། །དེ་ན་རྒྱུ་སྐར་ཚོགས་ཀྱིས་ཡོངས་རྫོགས་མཛེས། །དྲི་ཞིམ་རྫིང་བུ་ངང་མོའི་ཁྱུ་ལྡིང་ཞིང་། །བྱ་དང་རི་དྭགས་མང་པོ་བདེ་བར་རྒྱུ། །པདྨ་དཔག་བསམ་ཤིང་དང་ཨུཏྤ་ལ། །བུང་བས་གླུ་དབྱངས་དར་དིར་ལེན་པས་ཁྱབ། །ལྗོན་པའི་ཤིང་རྣམས་གཡོ་བའི་གར་བགྱིད་ཅིང་། །འཁྲི་ཤིང་ཡལ་གའི་ལག་རྩེད་དུད་པ་ཡིས། །འོངས་པ་ལེགས་ཞེས་མགྲོན་ལ་བསུ་བ་བཞིན། །བསིལ་བའི་ཆུ་གཙང་པདྨས་ཁེབས་པ་རྣམས། །འཛུམ་པའི་བཞིན་གྱི་མདངས་རབ་གསལ་བ་བཞིན། །སྐྱེད་ཚལ་མེ་ཏོག་ལྗོན་པའི་རྒྱན་ཕྲེང་ཅན། །ནེའུ་སིང་སྔོན་པོའི་གནམ་གཡོགས་ལེགས་འཛིན་ཞིང་། །དྭངས་པའི་མཁའ་ལ་གཟའ་སྐར་ཤར་འདྲ་ཞིང་། །དགའ་བའི་ཚལ་ན་ལྷ་རྣམས་རྩེ་བ་བཞིན། །ཁུ་བྱུག་མྱོས་པའི་གདངས་སྙན་གླུ་ལེན་ཅིང་། །དུས་རླུང་བསིར་བུས་མེ་ཏོག་འགྲིམས་པ་བཞིན། །སྤྲིན་གྱི་གླང་པོ་དགའ་བའི་སྒྲ་འབྱིན་ཅིང་། །ཆར་གྱི་སྣང་བ་རབ་བཟང་བསིལ་བསིལ་བཞིན། །རྩ་བ་ལོ་མ་འབྲས་བུའི་ཁ་ཟས་ཀྱང་། །སྡིག་དང་མ་འདྲེས་ནགས་ན་དུས་བཞིར་ལྡན། །ཉོན་མོངས་རྣམས་ཀྱང་ངང་གིས་ནགས་ན་འགྲིབ། །མི་སྙན་བརྗོད་པ་སུ་ཡང་མ་མཆིས་ཤིང་། །འདུ་འཛིའི་གྲོང་ལས་རྒྱང་རིང་གྱུར་པས་ནི། །ཞི་བའི་བསམ་གཏན་ངང་གིས་ནགས་ན་འཕེལ། །དམ་པའི་ཆོས་དང་མཐུན་ཞིང་སེམས་འདི་དུལ། །ཉེ་བར་ཞི་བའི་བདེ་བ་ནགས་ན་ཐོབ། །མདོར་ན་ནགས་ཀྱི་ཡོན་ཏན་མཐའ་ཡས་ཏེ། །བསྐལ་པར་བརྗོད་ཀྱང་ཟད་པར་ག་ལ་འགྱུར། །དུས་གསུམ་རྒྱལ་བས་བྱང་ཆུབ་བརྙེས་པ་ཡང་། །ནགས་སུ་གནས་ལས་བྱུང་བ་མ་གཏོགས་པ། །ཡུལ་འཁོར་གྲོང་དང་འདུ་འཛིའི་གནས་ལས་མིན། །དེ་ལྟར་ནགས་ཀྱི་ཡོན་ཏན་དྲན་བྱས་ནས། །དགོན་པར་ཕྱོགས་ཏེ་གོམས་པ་བདུན་བོར་བ། །བསྐལ་པ་གངྒཱའི་སངས་རྒྱས་ཐམས་ཅད་ལ། །སྤོས་དང་མེ་ཏོག་ཀུན་གྱིས་མཆོད་པས་ཀྱང་། །དེ་ཡི་བསོད་ནམས་ཕུང་པོ་ཆར་མི་ཕོད། །རྒྱས་པར་ཟླ་བ་སྒྲོན་མེའི་མདོ་བཞིན་དུ། །ནགས་ཀྱི་ཡོན་ཏན་དམ་པ་བསམ་པར་བྱ། །དེར་སོང་ནས་ནི་ཕུག་དང་བྲག་རིའི་དྲུང་། །སྨན་ལྗོངས་མེ་ཏོག་ལྗོན་ཤིང་དྲུང་དག་གམ། །རྩྭ་དང་ལོ་མའི་སྤྱིལ་པོར་གནས་བཅས་ཏེ། །ཆུ་དང་ཤིང་དང་འབྲས་བུ་ལ་སོགས་པ། །ངན་ངོན་ཙམ་གྱི་འཚོ་བས་ལས་འཚོ་ཞིང་། །དགེ་བའི་ཆོས་ལ་ཉིན་མཚན་བརྩོན་པར་བྱ། །དེར་ནི་ནགས་ཀྱི་ཤིང་ལོ་རྙིང་པའི་དཔེས། །གཟུགས་དང་ལང་ཚོ་དབང་པོའི་བྱེ་བྲག་རྣམས། །རིམ་གྱི་རིམ་གྱིས་འགྱུར་ཞིང་སྙིང་པོ་མེད། །འབྱོར་བ་རྒུད་ཅེས་ངེས་པར་རྟོགས་པར་བྱ། །དེར་ནི་ཤིང་དང་ལོ་འདབ་བྲལ་བའི་དཔེས། །མཛའ་དང་མི་མཛའ་དེ་བཞིན་བདག་གི་ལུས། །ལྷན་ཅིག་འདུས་ཀྱང་སོ་སོར་འགྱེས་ཆོས་ཅན། །འབྲལ་བའི་ཆོས་ཞེས་ངེས་པར་རྟོགས་པར་བྱ། །དེར་ནི་པདྨའི་རྫིང་བུ་སྟོང་པའི་དཔེས། །ནོར་དང་འབྱོར་བ་འདོད་ཡོན་སྣ་ཚོགས་ཀུན། །མཐར་ནི་མི་རྟག་འགྱུར་ཞིང་སྙིང་པོ་མེད། །བསགས་པ་འཛད་ཅེས་ངེས་པར་རྟོགས་པར་བྱ། །དེར་ནི་ནམ་ཟླ་དུས་བཞི་འགྱུར་བའི་དཔེས། །སོས་ཀའི་མེ་ཏོག་རྒྱས་འདྲའི་ལས་འདི་ཡང་། །དུས་ཀྱིས་འགྱུར་ཞིང་ལང་ཚོ་རྣམ་པར་ཡོལ། །འཆི་བདག་འབྱུང་ཞེས་ངེས་པར་རྟོགས་པར་བྱ། །དེར་ནི་འབྲས་བུ་སྨིན་དང་ལྟུང་བའི་དཔེས། །རྒན་དང་གཞོན་དང་དར་ལ་བབས་རྣམས་ཀྱང་། །འཆི་བའི་ཆོས་ཏེ་ནམ་འབྱུང་ངེས་པ་མེད། །སྐྱེས་པ་འཆི་ཞེས་ངེས་པར་རྟོགས་པར་བྱ། །དེར་ནི་རྫིང་བུར་གཟུགས་བརྙན་ཤར་བའི་དཔེས། །སྣ་ཚོགས་ཆོས་ཀུན་སྣང་ལ་རང་བཞིན་མེད། །སྒྱུ་མ་སྨིག་རྒྱུ་ཆུ་ཡི་ཟླ་བ་འདྲ། །བདེན་པས་སྟོང་ཞེས་ངེས་པར་རྟོགས་པར་བྱ། །དེ་ལྟར་ཆོས་ཀུན་ཁོང་དུ་ཆུད་བྱས་ནས། །ཡངས་པའི་སྟན་ལ་བདེ་བའི་ལུས བསྲངས་ཏེ། །སེམས་ཅན་དོན་སེམས་བྱང་ཆུབ་སེམས་སྒོམས་ལ། །འདས་པ་མི་བསམ་མ་འོངས་སྔོན་མི་བསུ། །ད་ལྟའི་ཤེས་པ་ཡིད་ལ་བྱེད་པ་བོར། །མི་སྤྲོ་མི་བསྡུ་མ་ཡེངས་ངང་ལ་ཞོག།ས་ལེ་སིང་ངེ་ཡེ་རེ་ཝལ་ལེ་བ། །སྟོང་གསལ་འཛིན་མེད་སྤྲོས་དང་བྲལ་བར་བཞག།དུས་གསུམ་རྒྱལ་བ་ཀུན་གྱི་དགོངས་པ་ཡིན། །སེམས་ཀྱི་གནས་ལུགས་ཇི་བཞིན་གཉུག་མའི་དོན། །ལྷུག་པར་གློད་ནས་འཇོག་པ་མ་གཏོགས་པ། །ཅི་ཡང་མི་བསམ་ཡིད་ལ་བྱེད་པ་ཐོང་། །མ་བསམ་མ་དཔྱད་སྤྲོས་པའི་ཡུལ་མིན་པ། །སངས་རྒྱས་རྣམས་ཀྱི་དགོངས་པ་དེ་ཉིད་ཡིན། །དེས་ན་རྟོག་པའི་ཚང་ཚིང་ཞི་སླད་དུ། །ཉེར་ཞི་སེམས་ཀྱི་གནས་ལུགས་བལྟ་བར་བྱ།